B4-0358, 0359, 0361, 0362 ja 0363/99

Päätöslauselma Venetsian kriisitilanteesta

Euroopan parlamentti, joka

A. ottaa huomioon Venetsian aseman arkkitehtuurisesti ja taiteellisesti merkittävänä ainutlaatuisena kaupunkina, jolla on monimuotoinen ja herkkä laguuniekosysteemi, minkä vuoksi Unesco on hyväksynyt Venetsian maailmanperintöluetteloonsa,

B. ottaa huomioon poikkeukselliset maantieteelliset ja hydrogeologiset olosuhteet Venetsiassa, jossa tiettyjä kaupungin historiallisia osia usein kiusaava tulvailmiö on merkittävästi pahentunut viime vuosina ja aiheuttanut vahinkoa ja haittaa asukkaille ja yrityksille,

C. toteaa, että parlamentin tutkimusta, teknologista kehittämistä ja energia-asioita käsittelevän valiokunnan valtuuskunta vieraili Venetsiassa tutustumassa vedentutkimuksen teknologisiin näkymiin ja pani merkille kaupungin kriisitilanteen,

D. ottaa huomioon, että Venetsian laguunialueen väestö vähenee nopeammin kuin minkään muun eurooppalaisen kaupungin, sillä vuonna 1951 asukkaita oli Venetsiassa 171 000 ja nykyisin vain vähän yli 60 000 (joista neljännes on yli 65-vuotiaita), ja yli 10 000 asuntoa on tyhjillään ja monet muut on hylätty,

E. katsoo, että Venetsian laguunialueelta muutetaan pois samaan tahtiin kuin tuotantokoneisto heikkenee ja sieltä lähtee yrityksiä, jotka ovat kärsineet Venetsiassa liikkumisen vaikeudesta ja kalliista kustannuksista sekä puutteellisesta teollisuuden kehityksestä,

F. katsoo, että matkailusta on tulemassa Venetsian ainoa tulonlähde ja että tästä johtuen kaupungista on vaarassa tulla turistien nopeasti «kuluttama» historiallisten nähtävyyksien museo, josta asukkaat muuttavat pois (turisteja on jo yli 10 miljoonaa vuodessa, ja heistä 7 miljoonaa viipyy kaupungissa vain aamusta illansuuhun),

G. panee merkille, että on tehty joitakin perusteellisia tutkimuksia Venetsiassa liikkumisen helpottamisesta ja tulvaongelman rajoittamisesta sekä moottoriveneliikenteen rajoittamisesta,

H. toteaa, että paikalliset viranomaiset kertoivat parlamentin valtuuskunnalle, että heidän ratkaistavinaan olevien Venetsian laguunin ongelmien monitahoisuus vaatii Euroopan yhteisöjen toimielinten puuttumista asiaan;

Euroopan parlamentti, joka

1. Panee tyytyväisenä merkille sen, että komissio on laatinut ensi kertaa «puitteet kaupungissa toteutettaville toimille», joilla pyritään edistämään tämän kaupungin kestävää kehitystä; tässä yhteydessä Venetsiasta ja sen laguunista voi tulla todellinen laboratorio, jossa kokeillaan kokonaisvaltaisia toimia kaupungin pelastamiseksi ja sellaisen kestävän toiminnan kehittämiseksi, jolla jokapäiväinen elämä kaupungissa voidaan elvyttää;

2. Toivoo, että Venetsian erityisluonteen vuoksi komissio, Italian hallitus ja Veneton maakunta sisällyttäisivät Venetsian historiallisen keskustan ja laguunin uuteen rakennerahastojen tavoitteeseen 2, johon ensi kertaa kuuluu toimia kaupunkien elvyttämiseksi, ja pyytääkin tekemään poikkeuksen kilpailusääntöihin ja sallimaan valtiontukien myöntäminen tällaisille alueille EY:n perustamissopimuksen 92 artiklan 3 kohdan c alakohdan (tuleva 87 artiklan 3 kohdan c alakohta) mukaisesti;

3. Pyytää, ettei komissio pitäisi «valtiontukena» verohelpotuksia, joita Italian hallitus on myöntänyt Venetsiassa ja laguunialueella toimiville yrityksille, ottaen huomioon että yritykset eivät ole tasavertaisessa kilpailuasemassa mantereen ja muiden Euroopan kaupunkien yritysten kanssa;

4. Pyytää, että Italian hallitus yhdessä paikallisten ja alueellisten viranomaisten kanssa, julkisia tarjouskilpailuja ja hankintoja koskevia eurooppalaisia sääntöjä noudattaen, tekee pikaisesti päätökset ja löytää tehokkaat ratkaisut liikkumisen parantamiseksi Venetsiassa ja tulvaongelman ratkaisemiseksi parhaalla mahdollisella tavalla; ratkaisuissa pitäisi ottaa huomioon uudet tekniikat ja niiden tulisi perustua myös integroituun hankkeeseen laguunin ja laguunipohjan ympäristön tervehdyttämiseksi, kaupungin perustusten vahvistamiseksi ja kaupungin kanavien puhdistamiseksi;

5. Katsoo, että Italian hallituksen on nyt kiireesti tehtävä lopullinen myönteinen päätös Mose-hankkeesta, jonka ensimmäinen luonnos esitettiin vuonna 1970, ja otettava tässä yhteydessä huomioon ympäristön tasapainoon kohdistuvat vaikutukset, elintärkeä veden vaihtuminen sekä kauppa- ja teollisuussataman liikenne;

6. Kehottaa puhemiestään välittämään tämän päätöslauselman neuvostolle, komissiolle, jäsenvaltioiden hallituksille ja parlamenteille, Veneton maakunnalle ja Venetsian kunnalle.